送王微之學士知池州
作者：梅堯臣
朝代：宋

paragraphs: 秋江渺然生寒潮，北風吹帆上青霄。
旗脚舒舒戰紅鬣，旗心閃閃交皂雕。
檣下健兒發金鐃，屋上鸞僮鳴紫簫。
岸傍舟人望且拜，溪口直入當高譙。
正聞鼓角波動摇，齊山舞翠挹岧嶢。
郭西猛虎夜莫入，太守號令如怒飈。
長戈樁爾喉，長刀斷爾腰。
牙兵將吏無敢囂，新威烈烈野火燒。